ธปท.ชี้ไม่กังวลการเมืองแทรกแซง
ธปท.ไม่ห่วงการเมืองแทรกแซงความเป็นอิสระของธนาคารกลาง ยอมรับมองนโยบายต่างกับ"ดร.โกร่ง" อาจกระทบความน่าเชื่อถือจากต่างชาติบ้าง
18 ส.ค. 2555

ธปท.ไม่ห่วงการเมืองแทรกแซงความเป็นอิสระของธนาคารกลาง ยอมรับมองนโยบายต่างกับ"ดร.โกร่ง" อาจกระทบความน่าเชื่อถือจากต่างชาติบ้าง 
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวในการบรรยายหัวข้อ"บทเรียนจากอียูสู่อาเซียน เรียนรู้ก่อนเข้าสู่เออีซี การเตรียมพร้อมของระบบการเงินไทย" ในงานสมาคมผู้สื่อข่าวเศรษฐกิจ ว่า ธปท.ยังเตรียมพิจารณาเปิดเสรีภาคธุรกิจธนาคารพาณิชย์ตามแผนพัฒนาระบบสถาบันการเงินในกำหนดเดิมในปี 2557 เป็นต้นไป เพียงแต่กระบวนการเปิดจะพิจารณาทยอยทำตามความเหมาะสม เพื่อไม่ให้เกิดผลกระทบและให้ได้ประโยชน์การเยื่อมโยงระบบการเงินในกลุ่มประชาคมเศรษฐกิจอาเชียน(เออีซี) มากที่สุด
อย่างไรก็ตาม ผู้สื่อข่าวถามว่าธปท.มีการสร้างภูมิคุ้มกันอย่างไรไม่ให้การเมืองมาแทรกแซงความเป็นอิสระของธนาคารกลางผู้ว่าการ ธปท.กล่าวว่า ในการทำงานมีบริบท มีกฏหมาย มีบทบาทหน้าที่ และการสร้างความน่าเชื่อของธนาคารนกลางอยู่แล้ว ในสถานการณ์นี้จึงไม่มีความกังวลการแทรกแซงจากฝ่ายทางการเมือง  "เรื่องถูกแทรกแซงจากการเมืองไม่กังวล แต่ก็ยอมรับว่าการมีแนวคิดการบริหารงานหรือการทำนโยบายที่ต่างกันบ้างกับ นายวีรพงษ์ รามางกูร ประธานคณะกรรมการธนาคารแห่งประเทศไทยในบางเรื่องอาจจะกระทบกับความน่าเชื่อถือของต่างชาติบ้าง" นายประสารกล่าว